ગુજરાત વિધાનસભાની ચૂંટણી પતી નથી કે તરત ચોરેને ચૌટે બસ એક જ વાત ચર્ચાય છે ભાજપ આવશે કે કોંગ્રેસ? કોની સરકાર રચાશે?, ભાજપ આવશે તો કોણ મુખ્યપ્રધાન? અને ધારોકે કોંગ્રેસ આવી તો મુખ્યપ્રધાન કોણ? અને જો ભાજપ સ્પષ્ટ બહુમતી સાથે આવી તો રૂપાણી સીએમ બનશે ખરાં? આવા અનેક સવાલો ચર્ચાઈ રહ્યાં છે. પ્રથમ તબક્કા અને બીજા તબક્કામાં મતદાન શાંતિપૂર્ણ પુરું થયું છે. પણ 2012ની વિધાનસભાની ચૂંટણી કરતાં 2017માં મતદાન 3.61 ટકા ઘટ્યું છે. મતદાનની ટકાવારી વધવાની ધારણા હતી, પણ મતદાન ઘટતાં હાલ ભાજપ અને કોંગ્રેસ બન્ને ખેમામાં ચિંતાનું મોજું છે, શું થયું હશે કોને ફાયદો થશે. હવે તો 18મી ઝડપથી આવે તો ખબર પડે. હાલ તમામના જીવ પડીકે બંધાઈ ગયાં છે. 2017ની ગુજરાત વિધાનસભાની ચૂંટણી પર દેશ અને વિદેશની નજર છે. ચૂંટણી પ્રચારમાં પણ કયારેય ન થયો હોય તેવો વાણીવિલાસ થયો. નવા મુદ્દા ઉછળ્યાં, જૂનાં મુદ્દાને ઉલેચી ઉલેચી કાઢવામાં આવ્યાં, હિન્દુત્વનું કાર્ડ ખેલાયું, રામ ભગવાન પણ આવ્યાં, ઔરંગઝેબ પણ આવ્યાં, ‘નીચ’ જેવા શબ્દનો પ્રયોગ થયો, એકતરફ વિકાસની વાત હતી, તો બીજી તરફ નોટબંધી અને જીએસટીથી દેશની પ્રજાને પડેલી હાલાકી હતી, ભાજપમાંથી પ્રચારની કમાન ખુદ વડાપ્રધાન નરેન્દ્ર મોદીએ સંભાળી અને સામે કોંગ્રેસમાંથી રાહુલ ગાંધીએ પ્રચારમાં આગેવાની લીધી હતી. મતદાનના છેલ્લાં અઠવાડિયામાં તો એવું લાગતું હતુ કે નરેન્દ્ર મોદી વર્સિસ રાહુલ ગાંધી ચૂંટણી લડી રહ્યાં છે. પણ બન્નેમાંથી એકેય નેતા ચૂંટણી લડતાં નથી, માત્ર તેમના પક્ષની કમાન સંભાળી હતી. પણ તેઓ વધારે હાઈલાઈટ્સ થયાં. અન્ય નેતાઓ ચૂંટણી પ્રચારમાં કોઈએવો નોંધનીય પ્રભાવ પાડી શક્યાં નથી. બોલીવૂડ પણ ના ચાલ્યું, પીએમ મોદીના ચૂંટણી પ્રચારમાં પાછળથી વિકાસ શબ્દ જ જતો રહ્યો હતો. માત્ર કોંગ્રેસમાં જવાહરલાલ નહેરુથી માંડીને રાહુલ ગાંધી સુધીના પેઢી રાજ અને ભ્રષ્ટાચાર પર સીધા આક્ષેપ હતા. તો સામે રાહુલ ગાંધીએ પીએમ મોદી અને ભાજપના નેતાઓનું ઘમંડપૂર્વકનું(અહંકારીરીતે) રાજ ચલાવવું, જાતિવાદ વગેરે મુદ્દા રજૂ કરીને પ્રજા પાસે મત માગ્યાં હતાં.